Liderii PNL și PSD, Nicolae Ciucă și Marcel Ciolacu, se întâlnesc, marți dimineață, cu liderii filialelor din București ale ambelor partide, pentru a le prezenta candidatul unic la funcția de primar general al Capitalei.
Candidatul unic, cel pe care l-a decis Coaliția în ședința din 18 martie, ar urma să fie medicul Cătălin Cîrstoiu.
"Există o decizie a Coaliţiei de a avea candidat unic la Primăria Municipiului Bucureşti şi candidaţi comuni la sectoare, urmând ca această decizie să fie prezentată mâine la organizaţiile de Bucureşti ale celor două partide, urmând ca anunţul nominal să fie făcut, din respect firesc pentru organizaţii, după întâlnirea de dimineaţă", explica, luni seară, la postul România Tv, purtătorul de cuvânt al PSD, senatorul Lucian Romaşcanu.
Senatorul PSD a fost întrebat dacă Gabriela Firea și Sebastian Burduja (șefii filialelor PSD, respectiv PNL), vor accepta candidatul unic și vor renunța să candideze la funcția de primar general. Romașcanu s-a arătat optimist: "Sunt convins că ambii. Cel puţin pe Gabriela Firea o cunosc şi îmi doresc să fie aşa şi anume că este un jucător de echipă, iar lucrurile pe care cu cifre le vom discuta mâine să fie acceptate şi să fim o echipă şi de acum înainte".
Surse politice susțin că Firea și Burduja pot desemnați șefi de campanie electorală pentru candidatul unic al PSD și PNL.